钦定古今图书集成/历象汇编/岁功典/第094卷 > 《云南志书》 > 谢赐新历日及口脂面药等表 邵说
## 钦定古今图书集成/历象汇编/岁功典/第094卷 > 《云南志书》 > 谢赐新历日及口脂面药等表 邵说

臣某言：“中使某至，伏奉某月日墨诏，赐臣《新历日》一
通，并口脂面药红雪、紫雪等。”穷溟之上，宠诏忽临；大
蜡之辰，庆赐爰及。跪承慈渥，战汗失容。臣往尘近掖，
实旷天心，洎守遐藩，多昧戎略。殊私未答，官谤将营。
陛下圣德包荒，宸严曲贷，犹存宠任，便浃恩波。覆焘
不遗于遐陬，赐赉亟霑于尸素。况日官颁历，承敬授
之规。纶旨宣慈，沐逾涯之奖。兰膏滋润，绛雪珍芳，捧
持而炎障自消，润饰而衰容坐变。丘山非重，草芥至
微。虽百其身，岂酬鸿造。无任感恩瞻恋之至。